Дунейпсо Адыгэ Хасэм коронавирус уз зэрыцIалэм зэрызиубгъум теухуауэ цIыхухэм зэрызахуигъазэр
ПщIэ зыхуэтщI ди хэкуэгъухэ!
Нобэ цIыхубэр хэтщ лъэхъэнэ къызэрымыкIуэ, абы щхьэусыгъуэ хуэхъуар коронавирус узым дунейм зэрызыщиубгъуарщ. НаIуэ хъуащ ар дэтхэнэ зыми къылъэIэсынкIэ зэрыхъунур — жьыми щIэми. Ди жагъуэ зэрыхъунщи, дэ хъыбар гуауэ къытлъэIэсащ — дунейм ехыжащ ди лъэпкъэгъу, медицинэ лэжьакIуэ щIалэхэр. Ахэр Германием щыщ дохутыр Сейф Аль-Шаркасирэ Тыркум щыщ медсестра Дилекрэщ. Ди гум къыбгъэдэкIыу дахуогузавэ абыхэм я Iыхьлыхэм.
Эпидемием цIыхухэр щыхъумэным теухуа Iуэхухэр къыщызэрагъэпэщ дунейм и къэрал псоми. Апхуэдэу щытми, дэ тщыщ дэтхэнэми зыхищIэн хуейщ езым и гъащIэм и мызакъуэу, и Iыхьлыхэми, зыхэтхэми я гъащIэхэмкIи жэуап зэрихьыр.
Дэ Алыхьым долъэIу сымаджэхэр игъэхъужыну, дуней псом эпидемиер щигъэужьыхыжыну. Псори къыхудоджэ зэпIэзэрыту щытыну, зыр адрейм хуэгумащIэу зэхущытыну, зэхуэсакъыну.
Дыхуейщ псори узыншэну, мамыру, сыткIи зыхуей хуэзэу псэуну, гузэвэгъуэм къытпикIухьыну. Дызэгъусэу дэ гугъуехьхэм дапэлъэщынщ икIи мыгувэу дызэкIэлъыкIуэуи дыхъужынщ.
Фи щхьэри фи благъэхэри фхъумэж!
Дунейпсо Адыгэ Хасэм и ГъэзэщIакIуэ гупым къабгъэдэкIыу
СЭХЪУРОКЪУЭ Хьэутий.
